Predlog SKLEP SVETA o podpisu v imenu Unije in začasni uporabi Sporazuma o splošnem okviru za okrepljeno sodelovanje med Evropsko unijo in Evropsko organizacijo za varnost zračne plovbe /* COM/2012/0438 final - 2012/0212 (NLE) */





OBRAZLOŽITVENI MEMORANDUM 1. OZADJE PREDLOGA Svet je 6. oktobra 2011 Komisijo pooblastil za začetek pogajanj z Evropsko organizacijo za varnost zračne plovbe (Eurocontrol), da bi sklenila sporazum o sodelovanju med Evropsko unijo (EU) in Eurocontrolom. V sporazumu bi morala biti podarjena načela enotnega evropskega neba (SES), predvsem vloga EU kot edinega regulatorja za področje upravljanja zračnega prometa (ATM), ter uporaba tehničnega strokovnega znanja in izkušenj Eurocontrola, na podlagi katerih bi EU lažje dosegla izboljšave na področju upravljanja zračnega prometa v Evropi v skladu s pravnim okvirom enotnega evropskega neba ter lažje izvajala in razvijala enotno evropsko nebo in sorodne politike (s področja okolja, podnebnih sprememb in raziskav). Sporazum bi moral tudi olajšati nadaljnjo institucionalno reformo Eurocontrola, na primer pri določanju novega odnosa med Eurocontrolom in Evropsko agencijo za varnost v letalstvu (EASA) ter zagotoviti okvir za potencialno občutljiva vprašanja, kot je vseevropsko civilno‑vojaško sodelovanje. Pogodbenici sta na podlagi pogajalskih smernic pooblastila 24. aprila 2012 parafirali osnutek sporazuma. V predlaganem osnutku sporazuma so opredeljeni pogoji okrepljenega sodelovanja med EU in Eurocontrolom v podporo EU pri izvajanju in razvoju upravljanja zračnega prometa v skladu s pravnim okvirom enotnega evropskega neba in sorodnimi politikami EU. Cilji sporazuma so: prispevati k pravočasnemu in doslednemu izvajanju enotnega evropskega neba v EU in z državami, ki so privolile, da jih enotno evropsko nebo zavezuje; olajšati potrebno civilno‑vojaško sodelovanje na področju upravljanja zračnega prometa na enotnem evropskem nebu ter pri uporabi strokovnega znanja in izkušenj Eurocontrola na tem področju ter olajšati sodelovanje držav, ki niso članice EU, pri enotnem evropskem nebu. Poleg tega je cilj osnutka sporazuma zagotoviti sinergije in preprečiti podvajanje dela EASA pri vidikih upravljanja zračnega prometa, povezanih z varnostjo, in okoljskih vprašanjih ter proučiti vseevropsko razsežnost Eurocontrola. V predlaganem osnutku sporazuma so navedena področja sodelovanja v zvezi z izvajanjem enotnega evropskega neba, raziskav ATM enotnega evropskega neba (SESAR) in sorodnih politik EU, ki bodo podrobneje opredeljene v ločenih prilogah k sporazumu. V predlaganem osnutku sporazuma so opredeljene oblike in mehanizmi sodelovanja ter usklajevanja med pogodbenicama, vključno s postopki posvetovanja z zainteresiranimi stranmi. Skupni odbor, ustanovljen s sporazumom, bo odgovoren za upravljanje in delovanje sporazuma. Poleg tega je financiranje dejavnosti opredeljeno v skladu s pravili, ki veljajo za proračuna pogodbenic. Komisija predlaga, da Svet sprejme: · sklep o pooblastilu za podpis sporazuma ter njegovo začasno uporabo pred začetkom veljavnosti; · po sprejetju navedenega prvega sklepa še sklep o sklenitvi sporazuma, pri čemer začetek njegove veljavnosti temelji na odobritvi Evropskega parlamenta. 2. PRAVNI ELEMENTI PREDLOGA Oba predlagana sklepa Sveta temeljita na členu 100(2) Pogodbe o delovanju Evropske unije (PDEU). Sklep Sveta o podpisu in začasni uporabi sporazuma temelji tudi na členu 218(5) PDEU, sklep Sveta o sklenitvi sporazuma pa temelji na členu 218(6). Sporazum o okrepljenem sodelovanju med EU in Eurocontrolom je učinkovit zavezujoč pravni instrument, ki spodbuja tehnično sodelovanje med pogodbenicama. Določa splošni okvir, ki omogoča, da se na področju upravljanja zračnega prometa in sorodnih politik uvedejo dejavnosti sodelovanja. Predlagani sporazum ne pomeni dodatnega upravnega ali finančnega bremena za organe držav članic. 2012/0212 (NLE) Predlog SKLEP SVETA o podpisu v imenu Unije in začasni uporabi Sporazuma o splošnem okviru za okrepljeno sodelovanje med Evropsko unijo in Evropsko organizacijo za varnost zračne plovbe (Besedilo velja za EGP) SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 100(2) v povezavi s členom 218(5) Pogodbe, ob upoštevanju predloga Evropske komisije, ob upoštevanju naslednjega: (1) Evropska komisija je s pogajanji v imenu Unije v skladu s Sklepom Sveta z dne 6. oktobra 2011 o pooblastitvi Komisije za začetek pogajanj dosegla Sporazum o splošnem okviru za okrepljeno sodelovanje (v nadaljnjem besedilu: Sporazum) med Evropsko unijo in Evropsko organizacijo za varnost zračne plovbe. (2) Sporazum je bil parafiran 24. aprila 2012. (3) Sporazum bi bilo treba podpisati in začasno uporabljati, dokler se ne končajo postopki za njegovo sklenitev. (4) Določiti je treba postopke za sodelovanje Unije v skupnem odboru, ustanovljenem na podlagi Sporazuma – SPREJEL NASLEDNJI SKLEP: Člen 1 Podpis Sporazuma o splošnem okviru za okrepljeno sodelovanje med Unijo in Evropsko organizacijo za varnost zračne plovbe se odobri v imenu Unije pod pogojem njegove sklenitve. Besedilo Sporazuma je priloženo temu sklepu. Člen 2 Generalni sekretariat Sveta vzpostavi instrument popolnih pooblastil za podpis Sporazuma pod pogojem njegove sklenitve za osebe, ki jih določi pogajalec Sporazuma. Člen 3 Sporazum se v skladu s členom 13.1 Sporazuma začasno uporablja od datuma njegovega podpisa do začetka njegove veljavnosti. Člen 4 1. Komisija zastopa Unijo v skupnem odboru, ustanovljenem v skladu s členom 7 Sporazuma. 2. Komisija po posvetovanju s posebnim odborom, ki ga imenuje Svet, opredeli stališče, ki ga Unija zastopa v skupnem odboru, vključno glede: (a) sprejetja prilog k Sporazumu, (b) sprejetja sprememb prilog k Sporazumu. Člen 5 Komisija lahko sprejme vse ustrezne ukrepe na podlagi členov 5, 6, 8, 9,10 in 11 Sporazuma. Člen 6 Komisija redno obvešča Svet o izvajanju Sporazuma. Člen 7 Ta sklep začne veljati dan po objavi v Uradnem listu Evropske unije. V Bruslju, Za Svet Predsednik OSNUTEK SPORAZUM MED EVROPSKO UNIJO IN EVROPSKO ORGANIZACIJO ZA VARNOST ZRAČNE PLOVBE O SPLOŠNEM OKVIRU ZA OKREPLJENO SODELOVANJE Evropska unija (EU) in Evropska organizacija za varnost zračne plovbe (EUROCONTROL), v nadaljnjem besedilu: pogodbenici, STA SE – OB UPOŠTEVANJU Pogodbe o delovanju Evropske unije (v nadaljnjem besedilu: PDEU) in zlasti členov 218 in 220 Pogodbe; OB UPOŠTEVANJU Mednarodne konvencije EUROCONTROLA o sodelovanju za varnost zračne plovbe z dne 13. decembra 1960, kakor je bila spremenjena s Protokolom, podpisanim v Bruslju 12. februarja 1981 (v nadaljnjem besedilu: Konvencija EUROCONTROLA), in zlasti členov 7.2 in 11.3 Konvencije; OB UPOŠTEVANJU ukrepa št. 11/74 z dne 12. maja 2011, ki ga je sprejel stalni odbor EUROCONTROLA in agencijo pooblašča za začetek pogajanj z namenom sprejetja sporazuma na visoki ravni z EU, ter ukrepa št. XXX z dne [datum], ki ga je sprejel stalni odbor EUROCONTROLA o odobritvi izpogajanega sporazuma; OB UPOŠTEVANJU ustreznih pravnih in institucionalnih okvirov pogodbenic ter njihovih prispevkov k izvajanju enotnega evropskega neba (SES) v EU in zunaj nje; OB UPOŠTEVANJU pristojnosti, podeljene EU glede zadev, povezanih s SES; OB UPOŠTEVANJU vloge EUROCONTROLA kot medvladne vseevropske civilno‑vojaške organizacije, specializirane za področje upravljanja zračnega prometa (ATM); KER želita obe pogodbenici doseči optimalno in integrirano evropsko omrežje ATM ter v vseh fazah zračnega prometa in skupaj z drugimi načini prevoza potnikom in državljanom zagotavljati visoko raven varnosti, stroškovne učinkovitosti, zmogljivosti in zaščite okolja; KER zakonodaja EU Evropski komisiji nalaga številne naloge v zvezi z izvajanjem SES, za izvajanje katerih je potrebna strokovna podpora; KER se je od leta 1960 EUROCONTROL razvil v edinstveno središče strokovnega znanja in izkušenj na področju ATM, pri čemer kot dodano vrednost zagotavlja vseevropsko in vojaško razsežnost ter pomoč državam pri izvajanju storitev in funkcij v javni domeni, ter bi moral svojim državam članicam še naprej zagotavljati pomoč, tudi pri izvajanju SES in sorodnih politik, ter omogočiti vseevropski forum za lažjo krepitev vojaškega sodelovanja na področju ATM; KER zakonodaja EU določa, da lahko Evropska komisija EUROCONTROL pooblasti za oblikovanje izvedbenih pravil v zvezi z vzpostavitvijo SES; KER EU priznava, da EUROCONTROL bistveno prispeva k podpori EU pri vlogi regulatorja za izvajanje SES in sorodnih politik EU; KER sta Organizacija Severnoatlantske pogodbe (NATO) in EUROCONTROL 8. maja 2003 sklenila Memorandum o sodelovanju; KER sta Evropska komisija in EUROCONTROL 22. decembra 2003 sklenila Memorandum o okviru za sodelovanje; KER je bil EUROCONTROL z odločitvijo Evropske komisije z dne 29. julija 2010 v skladu z Uredbo (EU) št. 691/2010 imenovan za organ za pregled uspešnosti SES, EUROCONTROL pa je to imenovanje sprejel z Direktivo št. 10/74 stalnega odbora z dne 15. septembra 2010; KER je bil EUROCONTROL z odločitvijo Evropske komisije z dne 7. julija 2011 v skladu z Uredbo (EU) št. 677/2011 imenovan za upravitelja omrežja za funkcije mreže upravljanja zračnega prometa, EUROCONTROL pa je to imenovanje sprejel z Direktivo št. 11/77 stalnega odbora z dne 1. septembra 2011; KER imata pogodbenici dolgoletni odnos ter že dolgo sodelujeta na področju ATM in pri izvajanju SES in sorodnih politik ter želita ta odnos učvrstiti in v celoti usklajevati nadaljnje ukrepe; KER bi morali pogodbenici zagotoviti sinergije in preprečiti podvajanje pri vidikih ATM, povezanih z varnostjo, in okoljskih vprašanjih; KER je treba dolgotrajno uporabo obstoječih ureditev med Evropsko komisijo in EUROCONTROLOM oceniti glede na ta sporazum ter jo po potrebi potrditi in okrepiti s tem sporazumom; KER izvajanje tega sporazuma ne bi smelo povzročiti podvajanja financiranja dejavnosti sodelovanja, navedenih v tem sporazumu, in zato ne bi smelo povzročiti nominalnega prispevka EU k proračunu EUROCONTROLA; OB UPOŠTEVANJU, da je cilj EU razširiti geografsko pokritost SES zunaj EU; OB UPOŠTEVANJU, da je brez poseganja v odnose med vsako od pogodbenic in njenim članstvom ter v pravice in obveznosti držav članic na podlagi Konvencije EUROCONTROLA in PDEU zaželeno vzpostaviti mehanizme sodelovanja in usklajevanja, ki se dopolnjujejo in vzajemno krepijo, med EU in EUROCONTROLOM pri izvajanju SES in sorodnih politik, zlasti na področju okolja, tudi podnebnih sprememb, ter raziskav in razvoja, da bi bolje izkoristili strokovno znanje in izkušnje ter podporo EUROCONTROLA; OB UPOŠTEVANJU, da bi morala podpora, ki jo EUROCONTROL zagotavlja EU, upoštevati načela preglednosti, nepristranskosti in neodvisnosti; OB UPOŠTEVANJU, da bi bilo treba olajšati razvoj organizacije EUROCONTROL, pri čemer se ta postopoma preoblikuje tako, da podpira EU pri izvajanju SES, da bi se izboljšala celotna uspešnost evropskega omrežja ATM – DOGOVORILI O NASLEDNJEM: 1. SPLOŠNO PODROČJE UPORABE 1.1 Pogodbenici se dogovorita, da bosta okrepili in učvrstili sodelovanje med EU in EUROCONTROLOM, da bi EUROCONTROLU omogočili pomagati EU pri izvajanju SES in sorodnih politik EU v EU, zunaj EU pa v tistih državah, ki privolijo, da jih SES zavezuje. 1.2 Sporazum ne posega v pravice in obveznosti držav članic kot članic EUROCONTROLA ali kot članic EU. 2. CILJI Cilji tega sporazuma so: – določiti glavne elemente okrepljenega sodelovanja med pogodbenicama, da bi prispevali k pravočasnemu in doslednemu izvajanju SES v EU, zunaj EU pa v tistih državah, ki privolijo, da jih SES zavezuje, in uvedbi učinkovitega sistema letalskih prevozov z dejavnostmi, ki odražajo ustrezne naloge in odgovornosti pogodbenic; – olajšati potrebno civilno‑vojaško sodelovanje na področju upravljanja zračnega prometa na enotnem evropskem nebu; – priznati in uporabiti strokovno znanje in izkušnje EUROCONTROLA, vključno pri civilno‑vojaškem sodelovanju, da bi EU podprli pri izvajanju SES in sorodnih politik, zlasti na področju okolja, tudi podnebnih sprememb, ter raziskav in razvoja, z namenom izboljšanja učinkovitosti evropskega omrežja ATM; – priznati vrednost tega, da EUROCONTROL še naprej po potrebi izvaja podporne dejavnosti in funkcije za izvajanje SES; – vzpostaviti potrebno sodelovanje za podporo in olajšanje udeležbe držav, ki niso članice EU, pri SES, da bi izvajanje SES razširili zunaj EU in postopoma dosegli, da bi vse članice EUROCONTROLA izvajale zakonodajni okvir za SES; – zagotoviti sinergije in preprečiti podvajanje dela EASA pri vidikih ATM, povezanih z varnostjo, in okoljskih vprašanjih, vključno po potrebi z razvojem robustnih mehanizmov sodelovanja med EASA in EUROCONTROLOM, ob upoštevanju vseevropskih odgovornosti EUROCONTROLA. 3. PODROČJA SODELOVANJA 3.1 Področja sodelovanja na podlagi tega sporazuma so področja, ki so potrebna za izvajanje SES, vključno s SESAR, in sorodnih politik EU, zlasti okoljske politike, tudi politike v zvezi s podnebnimi spremembami, ter politike raziskav in razvoja ATM. 3.2 Sodelovanje se nanaša na naslednje vidike: a) funkcionalni bloki zračnega prostora; b) nacionalni nadzorni organi; c) podpora na področju varnosti upravljanja zračnega prometa in varnosti navigacijskih služb zračnega prometa (ATM/ANS), tudi Evropski agenciji za varnost v letalstvu, kakor je določeno v členu 2; d) civilno-vojaško sodelovanje in usklajevanje; e) mednarodno usklajevanje, zlasti z ICAO in državami, ki članice pogodbenic; f) upravljanje zračnega prometa ter komunikacijske, navigacijske in nadzorne službe (ATM/CNS), vključno z zračnim prostorom; g) podatki, tudi statistični, povezani z letalskim prevozom; h) okoljska vprašanja, povezana z letalstvom; i) politika letališč. 3.3 Drugi vidiki sodelovanja se lahko nanašajo predvsem na: a) varnost ATM; b) politiko spektra; c) sisteme brezpilotnih letal. 3.4 Vidiki in načini sodelovanja so podrobneje opredeljeni v ločenih prilogah k temu sporazumu. 4. OBLIKE SODELOVANJA 4.1 Sporazum se izvaja z naslednjimi oblikami sodelovanja: a) zagotavljanje vzajemne pomoči; b) mehanizmi okrepljenega sodelovanja, mehanizmi in uradi za zvezo ter usklajevanje študij in programov ter skupne dejavnosti; c) mehanizmi za zbiranje in vzajemno izmenjavo informacij in podatkov, tudi statističnih, kot je to ustrezno; d) usklajevanje sodelovanja pri tehničnih vprašanjih na delovni ravni v okviru ICAO. 4.2 Pogodbenici glede vojaških vidikov SES zagotovita, da se optimalno uporabijo ustrezni postopki posvetovanja z zainteresiranimi stranmi. 4.3 Usklajevanje in spodbujanje dejavnosti sodelovanja na podlagi tega sporazuma v imenu EUROCONTROLA izvaja njegova agencija, v imenu EU pa Evropska komisija. EUROCONTROL lahko podpira tudi druge organe EU, kot je to ustrezno, in sicer prek posebnih instrumentov, da bi čim bolje izkoristil in integriral obstoječe strokovno znanje in izkušnje ter vire. 5. POSVETOVANJE IN INFORMACIJE 5.1 Pogodbenici se lahko med seboj redno posvetujeta, da bi lahko v celoti usklajevali svoje dejavnosti, povezane s tem sporazumom. Vsaka pogodbenica drugo pogodbenico obvesti o vseh pobudah, ki se nanašajo na ta sporazum, ne da bi pri tem posegala v postopke sprejemanja odločitev druge pogodbenice, na področjih sodelovanja iz člena 3, ki bi lahko zanimale drugo pogodbenico. 5.2 Pogodbenici izmenjata informacije, ki bi bile lahko potrebne za izvajanje tega sporazuma, ob upoštevanju svojih ustreznih predpisov. Razen če je določeno drugače, pogodbenici ne razkrijeta izmenjanih informacij v zvezi s tem sporazumom drugim osebam, razen tistim, ki so pri njih zaposlene ali uradno pooblaščene, da s takimi informacijami razpolagajo, niti jih ne uporabljata za komercialne namene. Tako razkritje je dovoljeno le, če je potrebno za namen tega sporazuma, in je strogo zaupno. 5.3 Ustrezni organi pogodbenic se po potrebi sestanejo, da bi izmenjali mnenja. 6. ZAUPNOST 6.1 Vsaka pogodbenica sprejme vse razumne previdnostne ukrepe za zaščito informacij, prejetih v skladu s tem sporazumom in njegovimi prilogami, pred nepooblaščenim razkritjem. Pogodbenica lahko ob posredovanju informacij drugi pogodbenici določi dele informacij, ki jih je po njenem mnenju treba izvzeti iz razkritja. 6.2 Pogodbenici se dogovorita o varovanju tajnih informacij, ki jih pri uporabi tega sporazuma prejmeta od druge pogodbenice, kolikor je to varovanje potrebno v skladu z njunimi ustreznimi predpisi. 6.3 Pogodbenici v skladu s svojimi ustreznimi predpisi ne razkrijeta informacij z lastninsko pravico, ki jih na podlagi tega sporazuma prejmeta od druge pogodbenice. Take informacije se v skladu z njunimi ustreznimi predpisi primerno označijo kot informacije z lastninsko pravico. 6.4 Pogodbenici se po potrebi dogovorita o delovnih ureditvah glede dodatnih postopkov za zaščito tajnih informacij, zagotovljenih v skladu s tem sporazumom. Takšni postopki vključujejo možnost, da vsaka pogodbenica preveri, katere varnostne ukrepe izvaja druga pogodbenica. 7. UPRAVLJANJE SPORAZUMA 7.1 Ustanovi se skupni odbor, v katerem ima vsaka pogodbenica po enega predstavnika, ki ga lahko spremljajo opazovalci iz držav članic pogodbenic in strokovnjaki. Skupni odbor je odgovoren za učinkovito delovanje tega sporazuma. 7.2 Sestanek skupnega odbora, namenjen oceni in pregledu izvajanja tega sporazuma, se skliče vsaj enkrat letno in organizira na stroškovno učinkovit način. Vsaka pogodbenica lahko kadar koli zahteva sestanek skupnega odbora. 7.3 Skupni odbor lahko obravnava katero koli zadevo, povezano z delovanjem in izvajanjem tega sporazuma. Zlasti je odgovoren za: a) reševanje vseh vprašanj v zvezi z uporabo in izvajanjem tega sporazuma; b) proučitev načinov za okrepitev izvajanja tega sporazuma in dajanje ustreznih priporočil pogodbenicama za njegovo spremembo; c) opredelitev novih področij sodelovanja; d) sprejemanje prilog in delovnih ureditev ter njihovih sprememb v okviru področja uporabe tega sporazuma; e) reševanje razlik ali sporov v zvezi z razlago ali uporabo tega sporazuma. 7.4 Skupni odbor deluje na podlagi soglasja med predstavnikoma pogodbenic. 7.5 Skupni odbor sprejme poslovnik. 8. FINANCIRANJE 8.21 Pogodbenica, ki zaprosi, da druga pogodbenica na podlagi tega sporazuma izvaja dejavnosti podpore, zanje zagotovi financiranje. 8.12 Finančni vidiki v zvezi s sodelovanjem na podlagi tega sporazuma se opredelijo v skladu s pravili, ki veljajo za proračuna pogodbenic. Pogodbenici po potrebi sprejmeta ločene ureditve. 9. ZUNANJI ODNOSI IN SODELOVANJE 9.1 Vsaka pogodbenica drugo pogodbenico obvesti o svojih dejavnostih mednarodnih razsežnosti, ki se nanašajo na ta sporazum in bi lahko zanimale drugo pogodbenico. 9.2 Če je to ustrezno, se lahko pogodbenica glede zadev, ki se nanašajo na njene mednarodne dejavnosti, posvetuje z drugo pogodbenico. 10. REŠEVANJE SPOROV 10.1 Pogodbenici storita vse v njuni moči, da bi rešili nesoglasja, ki izvirajo iz njunega sodelovanja na podlagi tega sporazuma. 10.2 Če nesoglasje ni razrešeno, lahko vsaka pogodbenica predloži spor skupnemu odboru, ki se o zadevi posvetuje, da bi jo razrešil s pogajanjem. 11 IZMENJAVA OSEBJA Pogodbenici lahko v skladu s svojimi ustreznimi predpisi in postopki izmenjujeta in napotujeta osebje, če je to potrebno za izvajanje dejavnosti, opisanih v temu sporazumu ali njegovih prilogah. Vse izmenjave so v skladu s pravili in pogoji, o katerih se dogovorita pogodbenici. 12 PRILOGE Priloge k temu sporazumu so njegov sestavni del. 13 ZAČETEK VELJAVNOSTI IN ODPOVED 13.1 Sporazum se začasno uporablja od datuma podpisa, dokler ne začne veljati. 13.2 Sporazum začne veljati, ko se pogodbenici medsebojno pisno obvestita, da so bili končani njuni ustrezni notranji postopki, potrebni za začetek veljavnosti Sporazuma, in velja do odpovedi. 13.3 Vsaka pogodbenica lahko Sporazum kadar koli odpove. Odpoved začne veljati šest mesecev po pisnem obvestilu pogodbenice drugi pogodbenici, razen če navedeno obvestilo o odpovedi ni bilo umaknjeno pred potekom tega obdobja na podlagi soglasja pogodbenic. V Bruslju, dne Za Evropsko unijo Za Evropsko organizacijo za varnost zračne plovbe